SECURE ดีดแรง 16% รับกำไร Q4/65 นิวไฮเฉียด 30 ลบ. แจกปันผล 0.30 บ.
SECURE เด้งแรง 16% หลังรายงานกำไร Q4/65 นิวไฮเฉียด 30 ลบ. โต 159% จากปีก่อน พร้อมแจกปันผล 0.30 บ. ขึ้น XD วันที่ 9 มี.ค.66 และกำหนดจ่าย 19 พ.ค.66
SECURE เด้งแรง 16% หลังรายงานกำไร Q4/65 นิวไฮเฉียด 30 ลบ. โต 159% จากปีก่อน พร้อมแจกปันผล 0.30 บ. ขึ้น XD วันที่ 9 มี.ค.66 และกำหนดจ่าย 19 พ.ค.66
23 ก.พ. 2566

ผู้สื่อข่าวรายงานว่า วันนี้ (23 ก.พ.66) ราคาหุ้น บริษัท เอ็นฟอร์ซ ซีเคียว จำกัด (มหาชน) หรือ SECURE ณ เวลา 11:17 น. อยู่ที่ระดับ 18.50 บาท บวก 2.50 บาท หรือ 15.63% สูงสุดที่ระดับ 19.30 บาท ต่ำสุดที่ระดับ 18 บาท ด้วยมูลค่าการซื้อขาย 56.90 ล้านบาท

ด้าน บล.เมย์แบงก์ (ประเทศไทย) ระบุในบทวิเคราะห์ ว่า SECURE รายงานกำไรไตรมาส 4/65 ที่ 29.7 ล้านบาท โต 270% จากไตรมาสก่อน และเพิ่มขึ้น 159% จากปีก่อน ทำจุดสูงสุดใหม่รายไตรมาส จากแรงหนุนจากรายได้ที่กลับมาเติบโต 50% จากปีก่อน ผสานกับอัตราการทำกำไรขั้นต้นที่ 17.4% เร่งขึ้นจากไตรมาส 3/65 ที่ 14.2% คาดกำไรปี 66 ยังมีแนวโน้มปรับขึ้นเด่นสอดคล้องกับธุรกิจ Cybersecurity ที่โตแรง
พร้อมกันนี้ บริษัทเตรียมปันผลจากงวดดำเนินงาน 1 ม.ค.65 ถึง 31 ธ.ค.65 เป็นเงินสด 0.30 บาท กำหนดวันที่ไม่ได้รับสิทธิปันผล (XD) วันที่ 9 มี.ค.66 และกำหนดจ่าย 19 พ.ค.66